title: Provedbena uredba Komisije (EU) 2018/183 оd 7. veljače 2018. o uskraćivanju odobrenja za formaldehid kao dodatka hrani za životinje koji pripada funkcionalnim skupinama „konzervansi” i „tvari za poboljšanje higijenskog stanja” (Tekst značajan za EGP. )

text:
               8.2.2018

               HR

               Službeni list Europske unije

               L 34/6

         PROVEDBENA UREDBA KOMISIJE (EU) 2018/183
   оd 7. veljače 2018.
   o uskraćivanju odobrenja za formaldehid kao dodatka hrani za životinje koji pripada funkcionalnim skupinama „konzervansi” i „tvari za poboljšanje higijenskog stanja”
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
   budući da:

               (1)

               Uredbom (EZ) br. 1831/2003 propisuje se odobravanje dodataka hrani za životinje te osnove i postupci za izdavanje ili uskraćivanje tog odobrenja. Člankom 10. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ (2).

               (2)

               U skladu s Direktivom 70/524/EEZ formaldehid je odobren na neograničeno razdoblje kao dodatak hrani koji pripada skupini „konzervansi” za svinje stare do šest mjeseci za uporabu u obranom mlijeku, u skladu s Direktivom Komisije 83/466/EEZ (3). Taj je proizvod nakon toga unesen u registar dodataka hrani za životinje kao postojeći proizvod, u skladu s člankom 10. stavkom 1. Uredbe (EZ) br. 1831/2003.

               (3)

               Formaldehid (EZ br. 200-001-8, CAS br. 50-00-0) uvršten je na popis (uspostavljen Uredbom Komisije (EZ) br. 1451/2007 (4)) aktivnih tvari koje je potrebno ocijeniti u cilju njihova mogućeg uvrštenja u Prilog I., I.A ili I.B Direktivi 98/8/EZ Europskog parlamenta i Vijeća (5). Međutim, Uredbom (EU) br. 528/2012 Europskog parlamenta i Vijeća (6), kojom se zamjenjuje Direktiva 98/8/EZ, nisu obuhvaćeni proizvodi za sprečavanje djelovanja štetnih organizama koji se upotrebljavaju za konzerviranje hrane za životinje, a posebno za smanjenje kontaminacije hrane za životinje salmonelom, jer su ti proizvodi obuhvaćeni područjem primjene Uredbe (EZ) br. 1831/2003. Od 1. srpnja 2015. u skladu s Odlukom Komisije 2013/204/EU (7) biocidni proizvodi koji se upotrebljavaju kao konzervansi za hranu za životinje i koji sadržavaju formaldehid ne smiju se stavljati na tržište. Taj je datum utvrđen kako bi se osiguralo vrijeme potrebno za prijelaz s regulatornog sustava biocidnih proizvoda na sustav dodataka hrani za životinje u skladu s Uredbom (EZ) br. 1831/2003.

               (4)

               U skladu s člankom 7. Uredbe (EZ) br. 1831/2003 podnesena su dva zahtjeva za odobrenje pripravaka formaldehida kao dodatka hrani za sve životinjske vrste, u kojima se traži da se taj dodatak hrani uvrsti u kategoriju dodataka „tehnološki dodaci” i funkcionalnu skupinu „konzervansi”. Oba zahtjeva uključuju uporabu u obranom mlijeku za svinje stare do šest mjeseci kao postojeći proizvod u skladu s člankom 10. stavkom 2. Uredbe (EZ) br. 1831/2003. Uz navedene zahtjeve priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

               (5)

               K tome, u skladu s člankom 7. Uredbe (EZ) br. 1831/2003 podnesen je zahtjev za odobrenje pripravaka formaldehida kao dodatka hrani za svinje i perad, u kojemu se traži da se taj dodatak uvrsti u kategoriju dodataka „tehnološki dodaci” i funkcionalnu skupinu „tvari za poboljšanje higijenskog stanja”. Uz navedeni zahtjev priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

               (6)

               Europska agencija za sigurnost hrane („Agencija”) zaključila je u svoja dva mišljenja od 28. siječnja 2014. (8) i u mišljenju od 1. srpnja 2014. (9) da bi u pogledu ciljanih vrsta pripravak formaldehida u određenoj razini koncentracije bio siguran za piliće za tov, kokoši nesilice, japanske prepelice i prasad (odbijenu), međutim da za sve životinjske vrste i kategorije, uključujući svu perad i svinje, nije moguće utvrditi sigurnu razinu. K tome, iz dostupnih studija nije bilo moguće utvrditi razinu koncentracije formaldehida koja bi bila sigurna za reprodukciju ciljanih vrsta. Agencija je zaključila i da bi pripravak formaldehida mogao biti učinkovit kao konzervans i kao tvar za poboljšanje higijenskog stanja koja smanjuje razvoj mikroba u hrani za životinje zaraženoj salmonelom. U ta tri mišljenja Agencija je zaključila da formaldehid izaziva zabrinutost u pogledu sigurnosti korisnika. Formaldehid je jako nadražujuća toksična tvar koja izaziva preosjetljivost kože i dišnog sustava (uključujući profesionalnu astmu) i uzrokuje oštećenje očiju. Agencija je u svojim mišljenjima navela da, dok se očekuje da se lokalnim nadraživanjem snažno potiče karcinogeneza, poznato je da niže lokalne koncentracije formaldehida dovode do nastanka DNK adukata i da je zato prosudila razboritim ne smatrati izloženost nenadražujućim koncentracijama u potpunosti nerizičnom. Osim toga, Agencija je zaključila da se na temelju sadašnjih spoznaja uzročna povezanost izloženosti formaldehidu i leukemije ne može isključiti. Zaključila je da u pogledu zatražene uporabe pripravka formaldehida u hrani za životinje nije bilo moguće utvrditi sigurnu razinu izloženosti kože, očiju ili dišnog sustava formaldehidu. Zato je preporučila poduzimanje mjera kojima se osigurava da dišni sustav, koža i oči svih osoba koje rukuju proizvodom nisu izloženi prašini, maglici ili pari nastaloj pri uporabi formaldehida. K tome, Agencija je preporučila da bi trebalo razmotriti bi li se uspostavom strogih zaštitnih mjera učinkovito zaštitili korisnici. Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

               (7)

               Formaldehid je razvrstan kao karcinogena tvar (1.B kategorija) kod udisanja i kao tvar koja ima mutageni učinak na zametne stanice (2. kategorija) u skladu s Uredbom (EZ) br. 1272/2008 Europskog parlamenta i Vijeća (10).

               (8)

               U okviru zakonodavstva Unije u području zdravlja i sigurnosti na radu u tijeku je postupak utvrđivanja ograničenja profesionalne izloženosti za formaldehid. Znanstveni odbor za ograničenja profesionalne izloženosti uspostavljen Odlukom Komisije 2014/113/EU (11) u svojoj je Preporuci od 30. lipnja 2016. (12) iznio svoje stajalište o graničnoj vrijednosti za formaldehid utemeljenoj na ocjeni načina djelovanja, koju je zatim u skladu s postupcima za utvrđivanje ograničenja profesionalne izloženosti razmotrio tripartitni Savjetodavni odbor za sigurnost i zdravlje na radu (13).

               (9)

               U skladu s člankom 9. Uredbe (EZ) br. 1831/2003 u mjeri koja se poduzima u pogledu odobrenja dodatka potrebno je uzeti u obzir zahtjeve članka 5. stavaka 2. i 3. te uredbe i pravo Zajednice i ostale zakonite čimbenike relevantne za pitanje koje se razmatra. Stoga bi se odluka o upravljanju rizikom u pogledu odobrenja formaldehida kao dodatka hrani za životinje trebala temeljiti na svim dostupnim informacijama o mogućim rizicima, konkretno s jedne strane o rizicima za korisnike koji rukuju formaldehidom, posebno radnike, a s druge strane o mogućim rizicima za životinje ili potrošače predmetnog proizvoda životinjskog podrijetla u slučaju izostanka uporabe formaldehida kao dodatka hrani za životinje.

               (10)

               U skladu sa zakonodavstvom Unije u području zdravlja i sigurnosti na radu, a posebno s člankom 4. Direktive 2004/37/EZ Europskog parlamenta i Vijeća (14) poslodavac bi trebao smanjiti uporabu karcinogene ili mutagene tvari na radnom mjestu, posebno tako da je, ako je to tehnički moguće, zamijeni s tvari, smjesom ili postupkom, koji pod uvjetima uporabe nisu opasni ili su manje opasni za zdravlje i sigurnost radnika.

               (11)

               Zbog ozbiljnih rizika za korisnike koji rukuju formaldehidom, taj pristup utemeljen na zamjeni primjeren je i za navedeni dodatak, uzimajući u obzir cilj osiguranja visoke razine zaštite zdravlja ljudi i interesa korisnika iz Uredbe (EZ) br. 1831/2003 i načelo predostrožnosti iz Uredbe (EZ) br. 178/2002 Europskog parlamenta i Vijeća (15).

               (12)

               Kada je riječ o proizvodima koji su zamjena za formaldehid kao dodatak koji pripada funkcionalnoj skupini „konzervansi”, postoji niz dodataka iz iste funkcionalne skupine koji su trenutačno odobreni u Uniji.

               (13)

               Kada je riječ o proizvodima koji bi mogli biti zamjena za formaldehid kao dodatak koji pripada funkcionalnoj skupini „tvari za poboljšanje higijenskog stanja” (16), u tijeku je istraživanje u cilju razvoja dodataka s pomoću kojih bi se na siguran i učinkovit način smanjila mikrobiološka kontaminacija hrane za životinje. U toj funkcionalnoj skupini već postoji odobreni dodatak (17) i stoga ga se, iako je njegov mehanizam djelovanja drugačiji, smatra zamjenom za smanjenje broja bakterijskih patogena (uključujući salmonelu – Salmonella spp) u hrani za životinje, čija uporaba za razliku od formaldehida ne uzrokuje zabrinutost u pogledu sigurnosti korisnika. Dostavljeno je nekoliko zahtjeva za odobrenje drugih dodataka iz predmetne funkcionalne skupine i u tijeku je njihova procjena u skladu s Uredbom (EZ) br. 1831/2003. Osim toga, kvaliteta proizvoda životinjskog podrijetla može se poboljšati s pomoću drugih odobrenih dodataka hrani za životinje, koji kao zootehnički dodaci smanjuju kontaminaciju enteropatogenima kao što je Salmonella spp.

               (14)

               Uz mogućnosti uporabe proizvoda koji su zamjena za formaldehid za previđene namjene u hrani za životinje, provedba higijenskih zahtjeva i dobre prakse uzduž lanca hrane za životinje iz Uredbe (EZ) br. 183/2005 Europskog parlamenta i Vijeća (18) zahvaljujući preventivnom pristupu pridonosi sigurnosti i kvaliteti hrane za životinje. Konkretno, u tom okviru predviđene su posebne higijenske mjere za nadzor i obradu hrane za životinje zaražene salmonelom i sprečavanje takve zaraze.

               (15)

               Uzimajući u obzir štetne učinke formaldehida na zdravlje korisnika koji rukuju tom tvari, zajedno s primjenom načela predostrožnosti pri zaštiti zdravlja radnika, te činjenicu da su kao zamjena za predviđene uporabe formaldehida u hrani za životinje dostupni određeni proizvodi i mjere koji ne uzrokuju zabrinutost u pogledu sigurnosti ljudi, iz prethodno navedenoga proizlazi da se prednosti upotrebe formaldehida ne mogu mjeriti s rizicima za zdravlje. Budući da uvjeti za odobrenje predviđeni člankom 5. Uredbe (EZ) br. 1831/2003 nisu ispunjeni, odobrenje formaldehida kao dodatka hrani za životinje za uporabu kao konzervans i tvar za poboljšanje higijenskog stanja trebalo bi uskratiti.

               (16)

               S obzirom na to da bi daljnja uporaba formaldehida mogla dovesti do rizika za zdravlje ljudi, dodatak hrani za životinje koji pripada funkcionalnoj skupini „konzervansi” za uporabu u obranom mlijeku za svinje stare do šest mjeseci i premikse koji ga sadržavaju trebalo bi što je prije moguće povući s tržišta. Međutim, iz praktičnih razloga trebalo bi omogućiti ograničeno razdoblje za povlačenje postojećih zaliha predmetnih proizvoda s tržišta kako bi se gospodarskim subjektima omogućilo da propisno ispune obvezu povlačenja. Stoga bi trebalo odobriti ograničeno razdoblje i za povlačenje s tržišta obranog mlijeka koje sadržava dodatak ili premiksa i krmnih smjesa koje sadržavaju takvo obrano mlijeko, kako bi se uzela u obzir uporaba tih proizvoda u lancu hrane za životinje.

               (17)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Uskraćivanje odobrenja
   Uskraćuje se odobrenje formaldehida kao dodatka hrani za životinje koji pripada kategoriji dodataka „tehnološki dodaci” i funkcionalnim skupinama „konzervansi” i „tvari za poboljšanje higijenskog stanja”.
   Članak 2.
   Povlačenje s tržišta
   1.   Postojeće zalihe formaldehida kao dodatka koji pripada kategoriji dodataka „tehnološki dodaci” i funkcionalnoj skupini „konzervansi” za uporabu u obranom mlijeku za svinje stare do šest mjeseci i premiksa koji sadržavaju taj dodataka povlače se s tržišta što je prije moguće, a najkasnije do 28. svibnja 2018.
   2.   Obrano mlijeko koje sadržava dodatak ili obrano mlijeko koje sadržava premikse iz stavka 1. te krmne smjese koje sadržavaju takvo obrano mlijeko, koji su proizvedeni prije 28. svibnja 2018. povlače se s tržišta što je prije moguće, a najkasnije do 28. kolovoza 2018.
   Članak 3.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 268, 18.10.2003., str. 29.

      (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).

      (3)  Četrdeset i treća Direktiva Komisije 83/466/EEZ od 28. srpnja 1983. o izmjeni prilogâ Direktivi Vijeća 70/524/EEZ o dodacima hrani za životinje (SL L 255, 15.9.1983., str. 28.). Podrobniji kemijski opis dodatka utvrđen je Direktivom Komisije 85/429/EEZ od 8. srpnja 1985. o izmjeni prilogâ Direktivi Vijeća 70/524/EEZ o dodacima hrani za životinje (SL L 245, 12.9.1985., str. 1.).

      (4)  Uredba Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (SL L 325, 11.12.2007., str. 3.).

      (5)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).

      (6)  Uredba (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (SL L 167, 27.6.2012., str. 1.).

      (7)  Odluka Komisije 2013/204/EU od 25. travnja 2013. o neuvrštenju formaldehida za vrstu pripravaka 20 u Prilog I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište (SL L 117, 27.4.2013., str. 18.).

      (8)  EFSA Journal (2014.);12(2):3561 i EFSA Journal (2014.);12(2):3562.

      (9)  EFSA Journal (2014.);12(7):3790.

      (10)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

      (11)  Odluka Komisije 2014/113/EU оd 3. ožujka 2014. o osnivanju Znanstvenog odbora za ograničenja profesionalne izloženosti kemijskim sredstvima i stavljanju izvan snage Odluke 95/320/EZ (SL L 62, 4.3.2014., str. 18.).

      (12)  SCOEL/REC/125. Dokument je dostupan na sljedećoj adresi: https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

      (13)  Savjetodavni odbor za sigurnost i zdravlje na radu osnovan je Odlukom Vijeća 2003/C 218/01 od 22. srpnja 2003. o osnivanju Savjetodavnog odbora za sigurnost i zdravlje na radu (SL C 218, 13.9.2003., str. 1.).

      (14)  Direktiva 2004/37/EZ Europskog parlamenta i Vijeća od 29. travnja 2004. o zaštiti radnika od rizika zbog izloženosti karcinogenim ili mutagenim tvarima na radu (šesta pojedinačna direktiva u smislu članka 16. stavka 1. Direktive Vijeća 89/391/EEZ) (SL L 158, 30.4.2004., str. 50.).

      (15)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

      (16)  Funkcionalna skupina osnovana je u svjetlu tehnološkog i znanstvenog razvoja Uredbom Komisije (EU) 2015/2294 оd 9. prosinca 2015. o izmjeni Uredbe (EZ) br. 1831/2003 Europskog parlamenta i Vijeća u pogledu uvođenja nove funkcionalne skupine dodataka hrani za životinje (SL L 324, 10.12.2015., str. 3.).

      (17)  Provedbena uredba Komisije (EU) 2017/940 od 1. lipnja 2017. o odobrenju mravlje kiseline kao dodatka hrani za sve životinjske vrste (SL L 142, 2.6.2017., str. 40.).

      (18)  Uredba (EZ) br. 183/2005 Europskog parlamenta i Vijeća od 12. siječnja 2005. o utvrđivanju zahtjeva u pogledu higijene hrane za životinje (SL L 35, 8.2.2005., str. 1.).


title: Provedbena uredba Komisije (EU) 2018/185 оd 7. veljače 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari penflufen (Tekst značajan za EGP. )

text:
                  8.2.2018

                  HR

                  Službeni list Europske unije

                  L 34/13

            PROVEDBENA UREDBA KOMISIJE (EU) 2018/185
      оd 7. veljače 2018.
      o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari penflufen
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. točku (c),
      budući da:

                  (1)

                  Provedbenom uredbom Komisije (EU) br. 1031/2013 (2) odobrena je aktivna tvar penflufen i uvrštena je u dio B Priloga Provedbenoj uredbi Komisije (EU) br. 540/2011 (3). To odobrenje ograničeno je na uporabe za tretiranje gomolja sjemenskog krumpira prije ili tijekom sadnje, i to na jedno sijanje sjemena tretiranog penflufenom svake treće godine na istom polju.

                  (2)

                  U skladu s člankom 7. stavkom 1. Uredbe (EZ) br. 1107/2009 proizvođač aktivne tvari Bayer CropScience AG podnio je 13. svibnja 2014. zahtjev državi članici izvjestiteljici Ujedinjenoj Kraljevini kojim je zatražio izmjenu uvjeta za odobrenje penflufena kako bi se odobrila njegova uporaba na drugim vrstama sjemena. U dokumentaciji su opisane uporabe na ječmu i pšenici. U skladu s člankom 9. stavkom 3. te uredbe Ujedinjena Kraljevina je 16. lipnja 2014. obavijestila podnositelja zahtjeva, ostale države članice, Europsku agenciju za sigurnost hrane („Agencija”) i Komisiju da je zahtjev prihvatljiv.

                  (3)

                  Država članica izvjestiteljica ocijenila je novu uporabu aktivne tvari penflufen u odnosu na moguće učinke na zdravlje ljudi i životinja i na okoliš u skladu s odredbama iz članka 4. Uredbe (EZ) br. 1107/2009 te je 5. kolovoza 2015. Komisiji i Agenciji dostavila nacrt izvješća o ocjeni. U skladu s člankom 12. stavkom 3. te uredbe od podnositelja zahtjeva zatražene su dodatne informacije. Ujedinjena Kraljevina ocijenila je dodatne informacije i 8. srpnja 2016. Komisiji i Agenciji dostavila ažurirani nacrt izvješća o ocjeni.

                  (4)

                  Agencija je 3. studenoga 2016. Komisiji dostavila zaključak (4) o tome može li se očekivati da nove uporabe aktivne tvari penflufen ispunjavaju mjerila za odobravanje iz članka 4. Uredbe (EZ) br. 1107/2009. Komisija je 23. siječnja 2017. Stalnom odboru za bilje, životinje, hranu i hranu za životinje predstavila nacrt dopune izvješću o pregledu za penflufen i nacrt uredbe.

                  (5)

                  Podnositelj zahtjeva pozvan je da dostavi primjedbe na dopunu izvješća o pregledu.

                  (6)

                  Za jednu ili više reprezentativnih uporaba najmanje jednog sredstva za zaštitu bilja koje sadržava predmetnu aktivnu tvar, ako se to sredstvo za zaštitu bilja upotrebljava za tretiranje sjemena ili drugog reprodukcijskog sadnog materijala koji se sije ili sadi, utvrđeno je da su mjerila za odobravanje iz članka 4. Uredbe (EZ) br. 1107/2009 ispunjena. Stoga je primjereno ukloniti ograničenje uporabe penflufena isključivo na gomolj sjemenskog krumpira te dopustiti da se upotrebljava i na drugim vrstama sjemena ili na drugom reprodukcijskom sadnom materijalu.

                  (7)

                  U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je i primjereno izmijeniti uvjete za odobrenje, uz zadržavanje određenih uvjeta i ograničenja, te od podnositelja zahtjeva zatražiti da dostavi dodatne potvrdne informacije iz prvog odobrenja.

                  (8)

                  U skladu s Provedbenom uredbom (EU) br. 1031/2013 podnositelj zahtjeva u roku od dvije godine od stupanja na snagu te uredbe mora dostaviti potvrdne informacije o dugoročnom riziku za ptice. Budući da je podnositelj zahtjeva te podatke dostavio u dokumentaciji podnesenoj uz zahtjev za izmjenu uvjeta odobrenja aktivne tvari penflufen, smatra se da je ispunio tu obvezu. Države članice trebale bi na temelju tih novih informacija prema potrebi provjeriti nacionalna odobrenja za proizvode koji sadržavaju penflufen.

                  (9)

                  U skladu s Provedbenom uredbom (EU) br. 1031/2013 Komisiji se moraju dostaviti i informacije o specifikaciji tehničkog materijala proizvedenog za tržište. Budući da je Ujedinjena Kraljevina ocijenila te podatke u okviru postupka za izmjenu uvjeta za odobrenje aktivne tvari penflufen, smatra se da je ta obveza ispunjena.

                  (10)

                  Prilog Provedbenoj uredbi (EU) br. 540/2011 trebalo bi stoga na odgovarajući način izmijeniti.

                  (11)

                  Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

            DONIJELA JE OVU UREDBU:
      Članak 1.
      Izmjena Provedbene uredbe (EU) br. 540/2011
      Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.
      Članak 2.
      Stupanje na snagu
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 7. veljače 2018.

               Za Komisiju

               Predsjednik

            Jean-Claude JUNCKER

         (1)  SL L 309, 24.11.2009., str. 1.

         (2)  Provedbena uredba Komisije (EU) br. 1031/2013 оd 24. listopada 2013. o odobravanju aktivne tvari penflufena, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi (EU) br. 540/2011 (SL L 283, 25.10.2013., str. 17.).

         (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

         (4)  EFSA Journal 2016.;14(11):4604. Dostupno na internetu: www.efsa.europa.eu.

         PRILOG
         Stupac „Posebne odredbe” retka 55., penflufen, dijela B Priloga Provedbenoj uredbi (EU) br. 540/2011 zamjenjuje se sljedećim:

            „DIO A
            Mogu se odobriti samo uporabe za tretiranje sjemena ili drugog reprodukcijskog sadnog materijala prije ili tijekom sijanja ili sadnje, uz ograničenje na jednu primjenu svake treće godine na istom polju.
            DIO B
            Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za penflufen, a posebno njegovi dodaci I. i II., u završnoj verziji donesenoj 15. ožujka 2013. u Stalnom odboru za prehrambeni lanac i zdravlje životinja te zaključci dopune izvješću o pregledu za penflufen, a posebno njegovi dodaci I. i II., u završnoj verziji donesenoj 13. prosinca 2017. u Stalnom odboru za bilje, životinje, hranu i hranu za životinje.
            U toj ukupnoj ocjeni države članice moraju obratiti posebnu pozornost na sljedeće:

                        (a)

                        zaštitu korisnika sredstva;

                        (b)

                        dugoročni rizik za ptice;

                        (c)

                        zaštitu podzemnih voda ako se aktivna tvar primjenjuje na područja s osjetljivim tlom i/ili nepovoljnim klimatskim uvjetima;

                        (d)

                        ostatke u površinskim vodama koje se prikupljaju za vodu za piće na područjima ili iz područja na kojima se upotrebljavaju sredstva koja sadržavaju penflufen.

                  Uvjeti uporabe prema potrebi uključuju mjere za smanjenje rizika.
            Podnositelj zahtjeva mora dostaviti potvrdne informacije o relevantnosti metabolita M01 (penflufen-3-hidroksi-butil) za podzemne vode ako penflufen u skladu s Uredbom (EZ) br. 1272/2008 Europskog parlamenta i Vijeća (*1) bude razvrstan kao „karcinogena tvar 2. kategorije”. Te se informacije moraju dostaviti Komisiji, državama članicama i Agenciji u roku od šest mjeseci od obavijesti o odluci o razvrstavanju te tvari.


title: Provedbena uredba Komisije (EU) 2018/200 оd 9. veljače 2018. o izmjeni Uredbe Vijeća (EU) 2016/44 o mjerama ograničavanja s obzirom na stanje u Libiji

text:
               10.2.2018

               HR

               Službeni list Europske unije

               L 38/11

         PROVEDBENA UREDBA KOMISIJE (EU) 2018/200
   оd 9. veljače 2018.
   o izmjeni Uredbe Vijeća (EU) 2016/44 o mjerama ograničavanja s obzirom na stanje u Libiji
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća (ZVSP) 2015/1333 od 31. srpnja 2015. o mjerama ograničavanja s obzirom na stanje u Libiji i stavljanju izvan snage Odluke 2011/137/ZVSP (1),
   uzimajući u obzir Uredbu Vijeća (EU) 2016/44 od 18. siječnja 2016. o mjerama ograničavanja s obzirom na stanje u Libiji i o stavljanju izvan snage Uredbe (EU) br. 204/2011 (2), a posebno njezin članak 20. točku (b),
   budući da:

               (1)

               U Prilogu V. Uredbi (EU) 2016/44 navedena su plovila koja je Odbor za sankcije Ujedinjenih naroda uvrstio na popis u skladu sa stavkom 11. Rezolucije Vijeća sigurnosti UN-a 2146 (2014). Na temelju Uredbe (EU) 2016/44 ta plovila podliježu brojnim zabranama, uključujući zabranu utovara, prijevoza ili istovara sirove nafte iz Libije te pristupa lukama na području Unije.

               (2)

               Odbor Vijeća sigurnosti Ujedinjenih naroda 2. veljače 2018. izmijenio je uvrštenje plovila CAPRICORN koje podliježe mjerama ograničavanja. Prilog V. Uredbi (EU) 2016/44 trebalo bi stoga na odgovarajući način izmijeniti.

               (3)

               Kako bi se osigurala učinkovitost mjera predviđenih ovom Uredbom, ova bi Uredba trebala odmah stupiti na snagu,

         DONIJELA JE OVU UREDBU:
   Članak 1.
   Prilog V. Uredbi (EU) 2016/44 mijenja se kako je utvrđeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. veljače 2018.

            Za Komisiju,

            u ime predsjednika,

            voditeljica Službe za instrumente vanjske politike

      (1)  SL L 206, 1.8.2015., str. 34.

      (2)  SL L 12, 19.1.2016., str. 1.

      PRILOG
      Prilog V. Uredbi (EU) 2016/44 mijenja se kako slijedi:
      unos:

                     „1.

                     Naziv: CAPRICORN
                     Dodan na popis u skladu sa stavkom 10. točkama (a) i (b) Rezolucije 2146 (2014), kako je produljena njegova primjena i kako je izmijenjen stavkom 2. Rezolucije 2362 (2017) (zabrana utovara, prijevoza i ispuštanja; zabrana ulaska u luke). U skladu sa stavkom 11. Rezolucije 2146 Odbor je to uvrštavanje obnovio 18. siječnja 2018. i ono je valjano do 17. travnja 2018., osim ako ga ranije poništi Odbor na temelju stavka 12. Rezolucije 2146. Država zastave: nepoznata.

                        Dodatne informacije

                     Uvršten na popis 21. srpnja 2017. IMO broj: 8900878. Plovilo se 21. rujna 2017. nalazilo u međunarodnim vodama uz obale Ujedinjenih Arapskih Emirata.”

      zamjenjuje se sljedećim:

                     „1.

                     Ime: NADINE
                     Dodan na popis u skladu sa stavkom 10. točkama (a) i (b) Rezolucije 2146 (2014), kako je produljena njezina primjena i kako je izmijenjena stavkom 2. Rezolucije 2362 (2017) (zabrana utovara, prijevoza i istovara; zabrana ulaska u luke). Na temelju točke 11. Rezolucije 2146 Odbor je 18. siječnja 2018. obnovio to uvrštenje te ono vrijedi do 17. travnja 2018., osim ako ga ranije poništi Odbor na temelju točke 12. Rezolucije 2146. Država zastave: Palau.

                        Dodatne informacije

                     Uvršten na popis 21. srpnja 2017. IMO broj: 8900878. Plovilo se 19. siječnja 2018. nalazilo nedaleko od Muscata, Oman, izvan teritorijalnih voda te države.”


title: Provedbena uredba Vijeća (EU) 2018/197 od 9. veljače 2018. o provedbi članka 9. Uredbe (EZ) br. 1183/2005 o uvođenju određenih posebnih mjera ograničavanja usmjerenih protiv osoba koje krše embargo na oružje u odnosu na Demokratsku Republiku Kongo

text:
               10.2.2018

               HR

               Službeni list Europske unije

               L 38/2

         PROVEDBENA UREDBA VIJEĆA (EU) 2018/197
   od 9. veljače 2018.
   o provedbi članka 9. Uredbe (EZ) br. 1183/2005 o uvođenju određenih posebnih mjera ograničavanja usmjerenih protiv osoba koje krše embargo na oružje u odnosu na Demokratsku Republiku Kongo
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1183/2005 od 18. srpnja 2005. o uvođenju određenih posebnih mjera ograničavanja usmjerenih protiv osoba koje krše embargo na oružje u odnosu na Demokratsku Republiku Kongo (1), a posebno njezin članak 9.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 18. srpnja 2005. donijelo Uredbu (EZ) br. 1183/2005.

               (2)

               Odbor Vijeća sigurnosti Ujedinjenih naroda, osnovan na temelju Rezolucije Vijeća sigurnosti Ujedinjenih naroda 1533 (2004), dodao je 1. veljače 2018. četiri osobe na popis osoba i subjekata koji podliježu mjerama ograničavanja. Te bi osobe stoga trebalo dodati u Prilog I. Uredbi (EZ) br. 1183/2005. Budući da su dvije od tih osoba već uvrštene na popis u Prilogu I.a toj uredbi, one bi trebale brisane iz Priloga I.a toj uredbi te uvrštene na popis u Prilogu I. toj uredbi.

               (3)

               Priloge I. i I.a Uredbi (EZ) br. 1183/2005 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog I. Uredbi (EZ) br. 1183/2005 mijenja se kako je navedeno u Prilogu I. ovoj Uredbi.
   Članak 2.
   Prilog I.a Uredbi (EZ) br. 1183/2005 mijenja se kako je navedeno u Prilogu II. ovoj Uredbi.
   Članak 3.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. veljače 2018.

            Za Vijeće

            Predsjednica

         E. ZAHARIEVA

      (1)  SL L 193, 23.7.2005., str. 1.

      PRILOG I.
      Osobe navedene u nastavku dodaju se na popis naveden u dijelu (a) Priloga I. Uredbi (EZ) br. 1183/2005:

                     „32.

                     Muhindo Akili Mundos (također poznat kao: a) Charles Muhindo Akili Mundos; b) Akili Muhindo; c) Muhindo Mundos)

               Položaj: a) general oružanih snaga DR Konga (FARDC), zapovjednik 31. brigade; b) brigadni general FARDC-a
         Datum rođenja: 10. studenoga 1972.
         Mjesto rođenja: Demokratska Republika Kongo
         Državljanstvo: Demokratska Republika Kongo
         Datum uvrštenja na popis UN-a: 1. veljače 2018.
         Ostale informacije: Muhindo Akili Mundos je general FARDC-a, zapovjednik 31. brigade. Imenovan je zapovjednikom operativnog sektora FARDC-a na područjima Benija i Lubera, uključujući operaciju Sukola I. protiv Saveznih demokratskih snaga (ADF) u rujnu 2014. Bio je na tom položaju do lipnja 2015. Također je prijetnja miru, stabilnosti i sigurnosti DR Konga u okviru stavka 7. točke (e) RVSUN-a 2293.
         Dodatne informacije iz sažetka razlogâ za uvrštenje na popis Odbora za sankcije:
         Razlog uvrštenja na popis:
         Muhindo Akili Mundos uvršten je na popis 1. veljače 2018. u skladu s kriterijima navedenima u stavku 7. točki (e) rezolucije 2293 (2016) koji su ponovno potvrđeni u rezoluciji 2360 (2017).
         Dodatne informacije:
         Muhindo Akili Mundos bio je kongoanski vojni zapovjednik odgovoran za vojne operacije protiv ADF-a tijekom operacije Sukola I. od kolovoza 2014. do lipnja 2015. Jedinica FARDC-a pod Mundosovim zapovjedništvom nije intervenirala radi sprečavanja kršenja ljudskih prava od strane ADF-a, uključujući napade na civile. Mundos je novačio i opremao bivše borce iz lokalnih oružanih skupina da sudjeluju u izvansudskim pogubljenjima i masakrima koje je počinio ADF.
         Dok je bio zapovjednik FARDC-ove operacije Sukola I., Mundos je zapovijedao i pružao podršku frakciji ADF-ove podskupine poznate pod nazivom ADF-Mwalika. Pod Mundosovim zapovjedništvom skupina ADF-Mwalika počinila je napade protiv civila. Borci FARDC-a pod Mundosovim zapovjedništvom pružali su dodatnu podršku ADF-Mwaliki tijekom tih operacija.

                     33.

                     Guidon Shimiray Mwissa

               Datum rođenja: 13. ožujka 1980.
         Mjesto rođenja: Kigoma, Walikale, Demokratska Republika Kongo
         Datum uvrštenja na popis UN-a: 1. veljače 2018.
         Ostale informacije: Završio srednju školu humanités sociales u Mpofiju; pridružio se oružanoj skupini pod zapovjedništvom Shea Kasikile u dobi od 16 godina; integrirao FARDC s Kasikilom, postao S3 njegova bataljuna; ranjen 2007., nakon toga se pridružio skupini Mai Mai Simba pod tadašnjim zapovjednikom „Mandoom”; sudjelovao u stvaranju NDC-a 2008. i postao zamjenik zapovjednika zadužen za brigadu Aigle Lemabé. Također je prijetnja miru, stabilnosti i sigurnosti DR Konga u okviru stavka 7. točke (g) RVSUN-a 2293.
         Dodatne informacije iz sažetka razlogâ za uvrštenje na popis Odbora za sankcije:
         Razlog uvrštenja na popis:
         Guidon Shimiray Mwissa uvršten je na popis 1. veljače 2018. u skladu s kriterijima navedenima u stavku 7. točki (g) rezolucije 2293 (2016) koji su ponovno potvrđeni u rezoluciji 2360 (2017).
         Dodatne informacije:
         „General” Guidon Shimiray Mwissa napustio je skupinu Nduma defense du Congo (NDC) i 2014. osnovao vlastitu skupinu, NDC-R.
         NDC-R, pod vodstvom Guidona Shimiraya Mwisse, regrutira djecu vojnike i koristi se njima u oružanim sukobima. NDC-R također je optužen za kršenja ljudskih prava u istočnim provincijama i nametanje nezakonitih poreza u područjima s rudnicima zlata te upotrebu tih prihoda za kupnju oružja, čime se krši embargo na oružje protiv DR Konga.

                     34.

                     Lucien Nzambamwita (također poznat kao: André Kalume)

               Datum rođenja: 1966.
         Mjesto rođenja: Cellule Nyagitabire, sektor Ruvune, općina Kinyami, prefektura Byumba, Ruanda
         Državljanstvo: Ruanda
         Datum uvrštenja na popis UN-a: 1. veljače 2018.
         Ostale informacije: Prijetnja je miru, stabilnosti i sigurnosti DR Konga u okviru stavka 7. točke (j) RVSUN-a 2293.
         Dodatne informacije iz sažetka razlogâ za uvrštenje na popis Odbora za sankcije:
         Razlog uvrštenja na popis:
         Lucien Nzambamwita uvršten je na popis 1. veljače 2018. u skladu s kriterijima navedenima u stavku 7. točki (j) rezolucije 2293 (2016) koji su ponovno potvrđeni u rezoluciji 2360 (2017).
         Dodatne informacije:
         Lucien Nzambamwita (također poznat kao André Kalume) vojni je vođa skupine Force Democratique de Liberation du Rwanda (FDLR) koja djeluje u DR Kongu, a koja narušava mir, sigurnost i stabilnost DR Konga i odgovorna je za kršenja ljudskih prava, među ostalim napadanje i ubijanje civila. Skupinu FDLR Odbor je sankcionirao u skladu s RVSUN-om 1533 31. prosinca 2012.

                     35.

                     Gédéon Kyungu Mutanga Wa Bafunkwa Kanonga

               Položaj: Vođa pobunjenika u Katangi
         Datum rođenja: 1974.
         Mjesto rođenja: područje Manono, provincija Katanga (sada provincija Tanganyika)
         Datum uvrštenja na popis UN-a: 1. veljače 2018.
         Ostale informacije: Gédéon Kyungu pripada etničkoj skupini Balubakat. Nakon završetka osnovne škole u Likasiju i srednje škole u Manonou stekao je diplomu iz pedagogije. U 1999. pridružio se pokretu Maï Maï, a od 2003. zapovijeda jednom od najaktivnijih skupina u provinciji Katanga. Posjetio je postrojbe UN-a za očuvanje mira 2006. radi integracije putem postupka razoružanja, demobilizacije i reintegracije. Pobjegao je iz zatvora 2011. i predao se u listopadu 2016. Prijetnja je miru, stabilnosti i sigurnosti DR Konga u okviru stavka 7. točke (e) RVSUN-a 2293.
         Dodatne informacije iz sažetka razlogâ za uvrštenje na popis Odbora za sankcije:
         Razlog uvrštenja na popis:
         Gédéon Kyungu Mutanga Wa Bafunkwa Kanonga uvršten je na popis 1. veljače 2018. u skladu s kriterijima navedenima u stavku 7. točki (e) rezolucije 2293 (2016) koji su ponovno potvrđeni u rezoluciji 2360 (2017).
         Dodatne informacije:
         Kao vođa paravojne skupine Bakata Katanga (također poznata kao Kata Katanga) od 2011. do 2014. Gédéon Kyungu Mutanga bio je uključen u teška kršenja ljudskih prava kao što su ubojstva i napadi na civile, osobito u ruralnim zonama provincije Katanga. Kao vođa oružane skupine Bakata Katanga, koja je odgovorna za teška kršenja ljudskih prava i ratne zločine, uključujući napade na civile, na jugoistoku DR Konga, Gédéon Kyungu Mutanga prijetnja je miru, stabilnosti i sigurnosti DR Konga.”

      PRILOG II.
      Unosi za osobe navedene u nastavku brišu se iz dijela A. Priloga I.a Uredbi (EZ) br. 1183/2005:

                     „9.

                     Gédéon Kyungu Mutanga;

                     13.

                     Muhindo Akili Mundos.”


title: Provedbena uredba Komisije (EU) 2018/198 оd 7. veljače 2018. o stavljanju izvan snage Provedbene uredbe (EU) br. 716/2012 o razvrstavanju određene robe u kombiniranu nomenklaturu

text:
               10.2.2018

               HR

               Službeni list Europske unije

               L 38/7

         PROVEDBENA UREDBA KOMISIJE (EU) 2018/198
   оd 7. veljače 2018.
   o stavljanju izvan snage Provedbene uredbe (EU) br. 716/2012 o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
   budući da:

               (1)

               Kako bi se osigurala jedinstvena primjena kombinirane nomenklature koja je priložena Uredbi Vijeća (EEZ) br 2658/87 (2), potrebno je donijeti mjere za razvrstavanje određene robe.

               (2)

               Provedbenom uredbom (EU) br 716/2012 (3) Komisija je dvije vrste kapsula kolostruma u prahu svrstala u tarifni broj 1901 kombinirane nomenklature kao „prehrambeni proizvodi od robe iz tarifnih brojeva od 0401 do 0404, bez kakaa ili s masenim udjelom kakaa manjim od 5 % računano s potpuno odmašćenom osnovom, nespomenuti niti uključeni na drugom mjestu”. Razvrstavanje proizvoda u tarifni broj 2106 kombinirane nomenklature bilo je isključeno jer je Komisija smatrala da naziv tarifnog broja 1901 određenije opisuje predmetne proizvodeod naziva tarifnog broja 2106.

               (3)

               Provedbenom uredbom (EU) 2017/1343 (4) Komisija je uvela novu dodatnu napomenu 4. uz poglavlje 19. kombinirane nomenklature kako bi se osiguralo da je razvrstavanje određenih jestivih prehrambenih proizvoda u skladu sa sudskom praksom Suda Europske unije. U skladu s novom dodatnom napomenom 4. uz poglavlje 19. kombinirane nomenklature kapsule kolostruma u prahu iz Provedbene uredbe (EU) br. 716/2012 treba razvrstati u tarifni broj 2106.

               (4)

               Stoga bi Provedbenu uredbu (EU) br. 716/2012 trebalo staviti izvan snage kako bi se izbjegle moguće razlike pri razvrstavanju kapsula kolostruma u prahu u carinsku tarifu i kako bi se osigurala jedinstvena primjena kombinirane nomenklature u cijeloj Uniji.

               (5)

               Mjere predviđene u ovoj Uredbi u skladu su s mišljenjem Odbora za carinski zakonik,

         DONIJELA JE OVU UREDBU:
   Članak 1.
   Provedbena uredba (EU) br. 716/2012 stavlja se izvan snage.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. veljače 2018.

            Za Komisiju,

            u ime predsjednika,

         Stephen QUEST

            Glavni direktor

            Glavna uprava za oporezivanje i carinsku uniju

      (1)  SL L 269, 10.10.2013., str. 1.

      (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

      (3)  Provedbena uredba Komisije (EU) br. 716/2012 od 30. srpnja 2012. o razvrstavanju određene robe u kombiniranu nomenklaturu (SL L 210, 7.8.2012., str. 6.).

      (4)  Provedbena uredba Komisije (EU) 2017/1343 оd 18. srpnja 2017. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (SL L 186, 19.7.2017., str. 1.).


title: Provedbena uredba Komisije (EU) 2018/507 оd 26. ožujka 2018. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi

text:
               27.3.2018

               HR

               Službeni list Europske unije

               L 83/11

         PROVEDBENA UREDBA KOMISIJE (EU) 2018/507
   оd 26. ožujka 2018.
   o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (e),
   budući da:

               (1)

               Uredbom (EEZ) br. 2658/87 uspostavljena je nomenklatura robe (dalje u tekstu „kombinirana nomenklatura”), koja je utvrđena u Prilogu I. toj uredbi.

               (2)

               U interesu pravne sigurnosti potrebno je razjasniti razvrstavanje kapsula, tableta, pastila i pilula izrađenih od proizvoda iz poglavlja 15.

               (3)

               U skladu s presudom Suda Europske unije u spojenim predmetima od C-410/08 do C-412/08 (2) jestivi prehrambeni proizvodi koji su namijenjeni za upotrebu kao dodaci prehrani i koji se uglavnom sastoje od ulja biljnog ili životinjskog podrijetla s dodatkom vitamina te se podnose pakirani u odmjerene doze (kapsule) razvrstavaju se u tarifni broj 2106 („Prehrambeni proizvodi nespomenuti niti uključeni na drugom mjestu”).

               (4)

               Sud je u toj presudi pojasnio da je u slučaju predmetne robe ključan čimbenik kojim se otkriva njezina namjena kao prehrambenog dodatka pakiranje u kojem se ta roba podnosi s obzirom na to da se pakiranjem utvrđuje doziranje jestivih pripravaka, način njihove apsorpcije i mjesto na kojem bi trebali postati aktivni. Stoga je ovojnica čimbenik koji zajedno s njezinim sadržajem određuje namjenu i značajke predmetne robe. Činjenica da su sirovine od kojih se sastoje prehrambeni proizvodi djelomično obuhvaćene tarifnim brojevima KN-a 1515 i 1517 ne isključuje njihovo razvrstavanje u tarifni broj 2106. Tarifni brojevi KN-a 1515 i 1517 ne omogućuju da se u obzir uzme ta karakteristika robe.

               (5)

               Problemi razvrstavanja u tarifu mogu nastati prilikom razvrstavanja drugih prehrambenih proizvoda izrađenih od proizvoda iz poglavlja 15, čiji su sastav i namjena slični proizvodima u pitanju u navedenoj presudi Suda koji su u odmjerenim dozama i pakirani u kapsule, tablete, pastile ili pilule.

               (6)

               U objašnjenjima Harmoniziranog sustava uz tarifni broj 2106 navedeno je da taj tarifni broj uključuje pripravke koji se često nazivaju „dodaci prehrani” i koji sadržavaju vitamine te u nekim slučajevima i male količine spojeva željeza te se prodaju u pakiranjima na kojima je navedeno da su namijenjeni održavanju općeg zdravlja i dobrobiti.

               (7)

               Dodaci prehrani izrađeni od robe iz poglavlja 15 koji se podnose pakirani u odmjerene doze poput kapsula, tableta, pastila i pilula, nisu obuhvaćeni tim poglavljem jer oblik pakiranja u kojem su podneseni ukazuje na njihovu namjenu kao dodatka prehrani. Dodaci prehrani posebna su vrsta prehrambenih proizvoda koja je navedena samo u objašnjenjima Harmoniziranog sustava uz tarifni broj 2106 i općenito se podnose pakirani u odmjerene doze. Stoga prehrambeni proizvodi namijenjeni za upotrebu kao dodaci prehrani, koji se podnose pakirani u odmjerene doze i koji su izrađeni od proizvoda iz poglavlja 15 ne mogu ispuniti zahtjeve iz bilo kojeg tarifnog broja tog poglavlja i trebalo bi ih razvrstati u tarifni broj 2106.

               (8)

               Zbog pravne sigurnosti u odredbama kombinirane nomenklature trebala bi se odražavati prethodno navedena sudska praksa. To je djelomično postignuto Provedbenom uredbom Komisije (EU) br. 698/2013 (3) kojom je uvedena dodatna napomena 5. uz poglavlje 21 i Provedbenom uredbom Komisije (EU) 2017/1343 (4) kojom je uvedena dodatna napomena 4. uz poglavlje 19. Radi dosljednosti i ujednačenosti s tim prethodnim mjerama trebalo bi uvesti odgovarajuću dodatnu napomenu uz poglavlje 15.

               (9)

               Stoga bi trebalo uvrstiti novu dodatnu napomenu u poglavlje 15 drugog dijela kombinirane nomenklature kako bi se osiguralo njezino jedinstveno tumačenje u cijeloj Uniji.

               (10)

               Uredbu (EEZ) br. 2658/87 trebalo bi stoga na odgovarajući način izmijeniti.

               (11)

               Mjere predviđene u ovoj Uredbi u skladu su s mišljenjem Odbora za carinski zakonik,

         DONIJELA JE OVU UREDBU:
   Članak 1.
   U poglavlje 15 drugog dijela kombinirane nomenklature iz Priloga I. Uredbi (EEZ) br. 2658/87 dodaje se sljedeća dodatna napomena 5.:

                  „5.

                     Prehrambeni proizvodi izrađeni od proizvoda iz poglavlja 15 koji se podnose pakirani u odmjerene doze poput kapsula, tableta, pastila i pilula, namijenjeni za upotrebu kao dodaci prehrani, isključeni su iz ovog poglavlja. Bitnu značajku dodatka prehrani ne čine samo njegovi sastojci, već i poseban oblik pakiranja u kojem se taj proizvod podnosi, a kojim se otkriva njegova svrha kao dodatka prehrani, jer se njime utvrđuje doziranje, način apsorpcije i mjesto na kojem bi trebao postati aktivan. Takvi se prehrambeni proizvodi razvrstavaju u tarifni broj 2106, osim ako su spomenuti ili uključeni na drugom mjestu.”.

   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. ožujka 2018.

            Za Komisiju

            Predsjednik

         Jean-Claude JUNCKER

      (1)  SL L 256, 7.9.1987., str. 1.

      (2)  Presuda od 17. prosinca 2009., Swiss Caps AG, od C-410/08 do C-412/08, ECLI:EU:C:2009:794.

      (3)  Provedbena uredba Komisije (EU) br. 698/2013 od 19. srpnja 2013. o izmjenama Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (SL L 198, 23.7.2013., str. 35.).

      (4)  Provedbena uredba Komisije (EU) 2017/1343 оd 18. srpnja 2017. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (SL L 186, 19.7.2017., str. 1.).